4ኛው አለም አቀፍ የቡና ጉባኤ ለኢትዮጵያ መልካም አጋጣሚዎችን የፈጠረ መሆኑ ተገለጸ
ላለፉት ሶስት ቀናት ሲካሄድ የቆየው አራተኛው አለም አቀፍ የቡና ጉባኤ ዛሬ ማምሻውን ተጠናቋል።ሚኒስትሩ አቶ ተፈራ ደርበው በጉባኤው መዝጊያ ላይ ባደረጉት ንግግር፥ ሀገሪቷ የቡና ምርቷን ከማሳደግ ባሻገር የቡና አምራቾችን ተጠቃሚነት ለማረጋገጥ ትሰራለች ብለዋል።ጉባዔው የምርቱ መገኛ በሆነችው በኢትዮጵያ መካሄዱም የቡናውን የተለዩ ባህሪያትና የምርቱን ምንጭ በማሳየት ለዓለም አቀፉ የቡና ማህበረሰብ ማስተዋወቅ ማስቻሉንም ሚኒስትሩ ተናግረዋል።ከጉባዔው ጎን ለጎን የሃገሪቱን ገጽታ ለማስተዋወቅ በተዘጋጀ አውደ ርዕይም፥ ሃገሪቱ ከቡና ባለፈ ሌሎች በርካታ ቅርሶችና ታሪኮች እንዳሏት ለተሳታፊዎች ማሳየት የተቻለበት መሆኑንም ነው ያነሱት።የኢትዮጵያ ቡና ላኪዎች ማህበር የቦርድ ፕሬዚዳንት አቶ ሁሴን አግራው በበኩላቸው፥ በጉባዔው ላይ የሃገሪቱን ቡና ገበያ ማሳደግ የሚያስችሉ የገበያ ማስተዋወቅ ሂደቶች መከናወናቸውን አንስተዋል።የሃገር ውስጥ ቡና አምራቾችና ላኪዎችም ከገዥዎች ጋር በመገናኘት የቡናውን ልዩ ባህሪ ማስተዋወቅ እንደቻሉ ጠቅሰው፥ ይህም በመደራደር የተሻለ ዋጋ ለማግኘት መልካም አጋጣሚ እንደሚፈጥር አስረድተዋል።ኢትዮጵያም ጉባኤውን የቡና ምርቷን በስፋት በማስተዋወቅ የገበያ አጋጣሚዎችን የመፍጠር እድሉን እንደተጠቀመችበት ተገልጿል።በአውደ ርዕዩ ላይ የተሳተፉ ኢትዮጵያውያን ቡና ላኪዎች፣ አምራቾችና የህብረት ሥራ ማህበራትም ጉባዔው የገበያ እድሎችን እንደፈጠረላቸው ገልጸዋል።ጉባዔው በዓለም የቡና ኢንዱስትሪ ላይ የተጋረጡ፥ የአየር ንብረት ለውጥ፣ የቡና ዋጋ መዋዠቅ፣ የምርት ጥራትንና ዘላቂነት እንዲሁም ዘርፉንና የፆታ እኩልነትን በሚመለከቱና በሌሎች ተያያዥ ጉዳዮች ላይ መክሯል።ዓለም አቀፉ የቡና ጉባዔ በየአምስት ዓመቱ የሚካሄድ ጉባዔ ሲሆን ኢትዮጵያ ጉባዔውን በማስተናገድ የመጀመሪያዋ አፍሪካዊት ሃገር መሆን ችላለች።(ኤፍ ቢ ሲ)